CENTEL ลงทุนร้าน"Salad Factory"มูลค่า 137 ล้านบาท
ถือหุ้น 51 % ปัจจุบันร้าน Salad Factory เปิดให้บริการ 6 สาขา เดือนธ.ค.นี้เปิดอีก 1 สาขา
3 ธ.ค. 2562

ถือหุ้น 51 % ปัจจุบันร้าน Salad Factory เปิดให้บริการ 6 สาขา ธ.ค.นี้เปิดอีก 1 สาขา 
นายรณชิต มหัทธนะพฤทธิ์ รองประธานอาวุโสฝ่ายการเงินและบริหารบริษัท โรงแรมเซ็นทรัลพลาซา (CENTEL) เปิดเผยว่า เมื่อวันที่ 2 ธ.ค.62 บริษัท เซ็นทรัล เรสตอรองส์ กรุ๊ป (CRG) ซึ่งเป็นบริษัทย่อย ได้เข้าลงทุนในบริษัท กรีน ฟู้ด แฟคทอรี่ โดยเข้าซื้อหุ้นจากผู้ถือหุ้นเดิมจำนวน 20 ราย รวม 55,700 หุ้น และหุ้นเพิ่มทุนอีกจำนวน 41,200 หุ้น
ทำให้ภายหลังจากการเพิ่มทุนแล้ว CRG จะถือหุ้นในบริษัทดังกล่าวทั้งสิ้น 96,600 หุ้น คิดเป็น 51% ของจำนวนหุ้นทั้งหมด คิดเป็นมูลค่าการลงทุนราว 137 ล้านบาท โดยแหล่งเงินทุนจะมาจากการดำเนินธุรกิจของบริษัท
สำหรับบริษัท กรีน ฟู้ด แฟคทอรี่ เป็นบริษัทที่จัดตั้งเมื่อวันที่ 8 ต.ค.62 ทำธุรกิจร้านอาหารไทยภายใต้ชื่อ "Salad Factory" ซึ่งปัจจุบันเปิดให้บริการ 6 สาขา และกำลังจะเปิดอีก 1 สาขาในเดือนธ.ค.62 ซึ่งการลงทุนครั้งนี้จะเป็นการขยายลงทุนในธุรกิจอาหารภายใต้แบรนด์ดังกล่าว ซึ่งเป็นไปตามกลยุทธ์ในการขยายธุรกิจร้านอาหาร
-เปิดพอร์ต 2 ธุรกิจ CENTEL โรงแรม-ร้านอาหาร
ธุรกิจโรงแรม ณ วันที่ 30 กันยายน 2562 มีโรงแรมภายใต้การบริหารทั้งสิ้น 75 โรงแรม (14,402 ห้อง) โดยเป็นโรงแรมที่เปิดดำเนินการแล้วทั้งสิ้น 42 โรงแรม (7,880 ห้อง) และเป็นโรงแรมที่กำลังพัฒนา 33 โรงแรม (6,522 ห้อง)
ในส่วน 42 โรงแรมที่เปิดดำเนินการแล้วนั้น 17 โรงแรม (4,192 ห้อง) เป็นโรงแรมที่บริษัทฯเป็นเจ้าของ และ 25 โรงแรม (3,688 ห้อง) เป็นโรงแรมที่อยู่ภายใต้สัญญาบริหาร
ธุรกิจอาหาร มีจำนวนร้านอาหารที่เปิดดำเนินการรวม 1,029 สาขา ภายใต้ 14 แบรนด์ ดังนี้ 1.เคเอฟซี (275 สาขา) 2.มิสเตอร์โดนัท (365 สาขา) 3.โอโตยะ (46 สาขา) 4.อานตี้แอนส์ (178 สาขา) 5.เปปเปอร์ลันช์ (45 สาขา )6.ชาบูตง ราเมน (19 สาขา ) 7.โคลด์สโตน ครีมเมอรี่ (17 สาขา) 8.โยชิโนยะ (21 สาขา) 9.เดอะ เทอเรส (9 สาขา) 10.เทนยะ (13 สาขา) 11.คัตสึยะ (31 สาขา) 12. อร่อยดี (7 สาขา) 13. สุกี้ เฮาส์ (2 สาขา) 14. ซอฟท์แอร์ (1 สาขา)